Informácia
o priebehu a výsledkoch
XI. Konferencie OSN o obchode a rozvoji (UNCTAD XI)

Úvod

V dňoch 13. – 18. 6. 2004 sa v Sao Paulo v Brazílii konalo 11. zasadanie najvyššieho rozhodovacieho orgánu Konferencie OSN o obchode a rozvoji (UNCTAD XI - United Nations Conference on Trade and Development), ktoré bolo tematicky rozdelené do 4 podtém: 

1) Rozvojová stratégia v globálnej svetovej ekonomike,
2) Budovanie produktívnych kapacít a podpora medzinárodnej konkurencieschopnosti, 
3) Zabezpečovanie rozvoja prostredníctvom medzinárodného obchodného systému,
4) Partnerstvo pre rozvoj. 

Po prvýkrát v histórii agenda Konferencie obsahovala bod osobitne venovaný partnerstvu. Okrem diskusií o štyroch podtémach, predmetom diskusií boli aj tri okruhy otázok, ktoré zachádzajú za rámec jednoznačne ekonomickej dimenzie. Pokrývajú sociálne a ľudské hodnoty, ktoré sú súčasťou Miléniových rozvojových cieľov: boj proti chudobe, rovnosť pohlaví a tvorivý priemysel.  

O mieste a termíne konania Konferencie, ktorá sa koná raz za 4 roky, rozhodlo v októbri 2003 50. zasadanie Rady pre obchod a rozvoj, ktorá zabezpečuje kontinuitu činnosti UNCTAD v období medzi konferenciami. X. konferencia UNCTAD sa konala v roku 2000 v Bangkoku v Thajsku, kde bol prijatý Akčný plán, ktorý vyjadruje politický konsenzus vyspelých a rozvojových krajín o otázkach svetového ekonomického a sociálneho rozvoja. Cieľom  UNCTAD XI. bolo určenie priorít  budúcej činnosti organizácie s dôrazom na priority  uvedené v stále platnom Akčnom pláne. 

Konferencia sa konala v roku osláv 40. výročia vzniku UNCTAD a súčasne v rozhodujúcom období rokovaní o globálnom obchode v rámci agendy z Dohy. Súčasne bola poslednou konferenciou, ktorej sa zúčastnil súčasný GT UNCTAD Rubens Ricupero. V roku 2004 mu po 9 rokoch pôsobenia v organizácii končí mandát.  

Konferencie sa zúčastnilo 160 delegácií členských krajín UNCTAD, Palestína ako pozorovateľ, medzivládne a mimovládne organizácie, organizácie systému OSN (EHK, UNDP, UNEP, UNHCR, UNAIDS), ako aj špecializované organizácie (FAO, ILO, IMF, ITU, UNIDO, WIPO, WTO). V rámci prípravného procesu Konferencii predchádzali rôzne podujatia v Rio de Janeiro a Sao Paulo.

Na záverečnom plenárnom zasadaní Konferencie dňa 18. 6. 2004 boli prijaté dva dokumenty: politická deklarácia pod názvom Spirit of Sao Paulo a záverečný dokument Sao Paulo Consensus.

Na základe uznesenia vlády SR č. 463 z 19. mája 2004 sa konferencie zúčastnila delegácia SR vedená štátnou tajomníčkou MH SR Evou Šimkovou. 

Priebeh konferencie

Na slávnostnom otvorení konferencie, ktoré sa konalo 14. 6. 2004 za účasti starostky mesta Sao Paulo Marty Suplicy a guvernéra štátu Sao Paulo vystúpil Thaksin Shinawatra, predseda vlády Thajska - krajiny, v ktorej sa konalo predchádzajúce zasadanie UNCTAD X.  Ďalej s prejavom vystúpil GT OSN Kofi Annan; predseda VZ OSN, Julian Hunte a prezident Brazílie, Luiz Inácio Lula da Silva. 

K. Annan sa vo svojom úvodnom prejave okrem iného venoval nedostatkom, ktoré je potrebné zmeniť v prospech zlepšenia životnej úrovne obyvateľstva mnohých rozvojových krajín. Poukázal na nedostatok koherencie, ako aj absenciu obchodného režimu vhodného pre rozvoj. Zdôraznil potrebu úspešného zavŕšenia rokovaní z Dohy garantovaním prístupu rozvojovým krajinám na trhy vyspelého sveta a dramatickým znížením, alebo zrušením dotácii na poľnohospodárstvo, ktoré deformujú svetové trhy. Súčasne je nevyhnutné využiť výhody, ktoré poskytuje spolupráca a obchod medzi rozvojovými krajinami.

Julian Hunte  poukázal na nedostatok koherencie vo vzťahu - rozvojové stratégie na národnej úrovni a globálnymi ekonomickými procesmi. Rozvoj a globálne procesy, ktoré ho podporujú musia byť posilnené  koherenciou v multilaterálnom systéme. Treba vytvoriť spojenie medzi politikou obchodu, financií, rozvojom, a v tomto kontexte je vítané zapojenie  UNCTAD do dialógu na vysokej úrovni medzi ECOSOC, Bretton-woodskymi inštitúciami a WTO.

Po otváracích prejavoch v rámci segmentu na vysokej úrovni, prezidenti Uruguaja, Paraguaja, Bolívie a thajský predseda vlády vyzvali na pomoc ich krajinám, aby mohli plne využívať možnosti obchodu a vyslovili sa za ďalšie rozvíjanie spolupráce v obchode medzi samotnými rozvojovými krajinami (Sout/South Trade). 

Na nasledujúcom prvom plenárnom zasadaní vystúpil GR WTO Supachai Panitchpakdi;  minister zahraničných vecí Thajska, Surakiart Sathirathai a jeho rezortný partner z Brazílie, Celso Amorim, ktorý bol zvolený za predsedu UNCTAD XI. Následne bola schválená agenda Konferencie a zriadený Výbor všetkých, ktorý bol poverený dopracovaním záverečného dokumentu konferencie. Za predsedu uvedeného výboru bol zvolený stály predstaviteľ Číny pri OSN v Ženeve Zukang Sha, ktorý predsedal prípravnému výboru UNCTAD XI v Ženeve. Spravodajcom sa stal Francois Leger (FR). V súlade s Procedurálnymi pravidlami konferencie bolo zvolené 35 členné byro konferencie pozostávajúce z predsedu, spravodajcu, predsedu Výboru všetkých a 32 podpredsedov zvolených podľa geografického princípu – 7 Afrika, 7 Ázia, 7 GRULAC, 9 skupina B (rozvinuté krajiny) 4 skupina D (bývalé socialistické krajiny) + Čína.   SR patrí do skupiny D, ktorej súčasným koordinátorom je zástupca RF. Skupina však de facto nefunguje, nevydáva spoločné stanoviská, jediným zmyslom členstva „nových“ krajín EÚ je obsadzovanie miest v orgánoch UNCTAD. Túto možnosť využila ČR, ktorá obsadila jedno zo 4 miest skupiny D v Byre. 

Podľa ministra zahraničných vecí Thajska, Surakiarta Sathirathaia UNCTAD môže zohrať dôležitú úlohu pri modifikovaní globalizácie tak, aby z nej mali osoh všetci ľudia, môže  „vyliečiť rany“ , ktoré ostali po Cancúne 2003, kde rokovania stroskotali na otázke poľnohospodárskych dotácií. Je potrebné posilniť UNCTAD ako fórum na spoluprácu v oblasti obchodu a rozvoja,  podporu obchodu Juh/Juh  medzi rozvojovými krajinami a otvoriť priestor pre porozumenie medzi Severom a Juhom.

GT UNCTAD Rubens Ricupero zdôraznil dôležitosť rokovaní prebiehajúcich na mulilaterálnych fórach a potrebu ich úspešných záverov.  

GT WTO Supachai Panitchpakdi  sa tiež v tomto duchu venoval úlohe, ktorú by mohol UNCTAD zohrať pri budúcich rokovaniach v rámci WTO a podpore rozvojovej agendy z Dohy. Vyzval ministrov, aby využili príležitosť na posilnenie globálneho úsilia zameraného na úspešné zavŕšenie rokovaní na pôde WTO v júli 2004. Ak chceme, aby rozvoj pôsobil v prospech rozvoja a rastu, musia byť rokovania úspešné. Vyzval na vyjadrenie jasnej podpory rokovaniam zo strany UNCTAD. Vyzdvihol úlohu pomôcť rozvojovým krajinám zvýšiť zisky z multilaterálneho obchodného systému v spolupráci s ostatnými medzinárodnými organizáciami, najmä WTO. Uviedol, že rozvoj obchodu môže viac pomôcť rozvojovým krajinám, ako zvýšenie ODA.  

Minister zahraničných vecí Brazílie Celso Amorim uviedol, že Konferencia má dôležitú úlohu v podpore diskusií s cieľom dosiahnutia konsenzu v oblasti obchodu a trhu. 

Účastníci Okrúhleho stola na vysokej úrovni o obchode a chudobe sa zamerali na súvislosti medzi obchodom a chudobou z hľadiska perspektívy rozvoja. Bolo zdôraznené, že prístup na medzinárodné trhy je základom pre trvaloudržateľný rozvoj. Obchod zohráva pozitívnu úlohu pri znižovaní chudoby, avšak spolu s ďalšími komplementárnymi opatreniami. Úsilie na národnej úrovni musí byť doplnené podporou na medzinárodnej úrovni. Na dosiahnutie Miléniových rozvojových cieľov je potrebné, aby rozvojové krajiny integrovali ciele a najmä úlohu znížiť chudobu do svojich národných stratégií rozvoja a vyspelé krajiny poskytli vhodný rámec a nevyhnutné zdroje. Vyžaduje si to prácu na rôznych frontoch, vrátane prístupu na trhy, odpustenia dlhu, zvýšenej a efektívnejšej rozvojovej pomoci, lepšieho vládnutia a zapojenia všetkých aktérov vrátane súkromného sektora a občianskej spoločnosti. Boli prezentované aj úspešné prípady a návrhy do budúcnosti. 

Počas konferencie sa konali plenárne zasadania, všeobecná rozprava s priamym vysielaním na internete, zasadania venované interaktívnemu dialógu s tematickým zameraním na otázky obchodu, investícií, financie, technológie a rozvoj, Výbor všetkých s úlohou dokončiť záverečný dokument, Fórum občianskej spoločnosti. Okrem veľkého počtu paralelne prebiehajúcich zasadaní, okrúhlych stolov a seminárov sa v priestoroch Konferenčného centra Anhembi konali výstavy a veľtrhy. Vzhľadom na to, že text záverečného dokumentu sa nepodarilo dokončiť počas prípravných zasadaní v Ženeve, v Sao Paulo boli v rámci Výboru všetkých vytvorené dve draftovacie skupiny – 1. pre Preambulu a paragraf 99 a 2. pre podtémy 1 – 4. 

Všeobecná rozprava sa konala v dňoch 14. až 17. 6. 2004. Dňa 17. 6. v nej vystúpila  aj vedúca slovenskej delegácie štátna tajomníčka MH SR Eva Šimková, ktorá vo svojom prejave vyjadrila potrebu spoločného postupu pri liberalizácii obchodu v záujme spravodlivého rozdelenia ziskov medzi zúčastnené krajiny, objasnila aktivity SR na podporu a pomoc rozvojovým a najmenej rozvinutým krajinám, zdôraznila potrebu prílevu zahraničných investícií pre stabilný ekonomický rozvoj, vyjadrila podporu budúcej činnosti UNCTAD zameranú na aktivity ekonomickej spolupráce s cieľom dosiahnutia udržateľného rozvoja v procese globalizácie.

Na záverečnom plenárnom zasadaní Konferencie 18. 6. 2004 boli prijaté dva dokumenty: politická deklarácia pod názvom Spirit of  Sao Paulo a záverečný dokument Sao Paulo Consensus s prílohou o partnerstvách. 

	 V súlade s uvedenými hlavnými a s nimi súvisiacimi témami sa v priebehu konferencie konalo mnoho paralelných zasadaní, napríklad:
-	okrúhle stoly na vysokej úrovni: 
•	o inovačnom financovaní pre rozvoj, 
•	o využití nových technológií na plnenie rozvojových cieľov obsiahnutých v Miléniovej deklarácii, 
•	o obchode a rovnosti pohlaví, 
•	výkonných vedúcich regionálnych hospodárskych komisií o regionálnej dimenzii obchodu a rozvoja, 
•	o podpore obchodu pre trvaloudržateľný rozvoj; 

-	panely na vysokej úrovni: 
•	o obchode a rozvoji: stratégii najmenej rozvinutých krajín; o obchode a ľudskom rozvoji; 
•	o právach duševného vlastníctva a výzvy pre rozvoj; 
•	výročná konferencia WAIPA, 
•	podujatie WHO: Iniciatíva bez tabaku; 
•	stretnutia ministrov vnútrozemských krajín,
•	stretnutie ministrov najmenej rozvinutých krajín,
•	stretnutie ministrov rozvojových krajín, ktorí zhodnotili implementáciu Dohody o GSTP (Global System of Trade Preferences) a dohodli sa na 3. kole rokovaní o GSTP, ako nástroji regionálnej a medziregionálnej liberalizácie obchodu a ekonomickej spolupráce medzi rozvojovými krajinami.

 - zasadanie k plneniu Akčného plánu WSIS: otázky pre obchod a rozvoj: diskusie sa týkali tých otázok, ktoré sú relevantné pre obchod a rozvoj v období do nasledujúceho summitu v Tunisku (november 2005). Boli prezentované rôzne návrhy na konkrétne aktivity pracovnej skupiny OSN pre informačné a komunikačné technológie v spolupráci s UNCTAD na plnenie Akčného plánu.   

Vyhodnotenie diskusií

 	GT OSN Kofi Annan a GR WTO Suipachai Panitchpakdi na rôznych podujatiach zdôraznili potrebu zapojiť rozvojové krajiny do multilaterálnych rokovaní o obchode. 

	V príspevkoch rozvojových krajín bol zdôrazňovaný potenciál spolupráce a obchodu medzi samotnými krajinami (tzv. South/South trade) a rezonovala požiadavka otvoriť trhy zo strany pokročilejších rozvojových krajín na preferenčnom základe. V poslednom období sa zvýšil obchod medzi rozvojovými krajinami dvakrát rýchlejšie ako svetový obchod. Dnes tento obchod predstavuje 12% globálneho obchodu. Potenciál pre ďalšiu expanziu je naďalej obrovský. Bol vyjadrený záujem  o oživenie  rokovaní o systéme GSTP – General System of Trade Preferences. Aj otázka obmedzení na dodávky a budovanie kapacít bola dostatočné pokrytá vo vystúpeniach.
	
	Zo strany vyspelých krajín bola snaha o vyvážený pohľad na zhoršujúcu sa situáciu rozvojových krajín. Poukazovalo sa na to, že pozornosť z hľadiska poskytovania pomoci by sa mala zamerať najmä na najmenej rozvinuté (LDCs) a africké krajiny. Zodpovednosť za vývoj musí viesť aj samotná rozvojová krajina. ODA predstavuje významný doplňujúci prvok iných zdrojov financovania pre rozvoj. Napriek nemalému zvýšeniu ODA v posledných rokoch  skutočnosť,  že nie sú splnené prijaté medzinárodné záväzky, je znepokojujúca.

	Obsiahly Dokument Sao Paulo Consenzus (119 paragrafov) stanovil priority na ďalšie štyri roky. Jeho jedna časť sa po prvýkrát venuje otázke partnerstiev. Konferencia uviedla partnerstvá rôznych spoluúčastníkov v oblastiach, ktoré by mali pomôcť rozvojovým krajinám plne využiť informačné a komunikačné technológie, riešiť problém tovarov, čo najviac zvýšiť zisk zo zahraničných priamych investícií a budovať kapacity založené na internete a partnerstvá v oblasti odborných školení. Podrobné informácie sú uvedené v prílohe dokumentu Sao Paulo Consenzus s tým, že proces budovania partnerstiev sa bude časom vyvíjať a ich implementácia bude závisieť od potrebných zdrojov, ktoré poskytne UNCTAD, resp. iní partneri.  

	V politickej deklarácii UNCTAD XI – Duch Sao Paula (vidˇ príloha) krajiny potvrdili plnenie záväzkov, ktoré prijali na rôznych fórach v rámci procesu mobilizácie zdrojov pre rozvoj a vytváranie medzinárodného prostredia v prospech rozvoja. Je potrebné plniť záväzky v boji proti chudobe a hladu, prioritnú pozornosť venovať LDCs, vytvárať a efektívnejšie využívať medzinárodné zdroje, zabezpečiť  pre túto skupinu krajín prístup na trhy a technickú pomoc. Krajiny sa vyslovili za podporu zintenzívnenia a úspešného zavŕšenia multilaterálnych rokovaní v rámci Rozvojovej agendy z Dohy, ktorý posilňuje mandát UNCTADu, keďže stavia rozvoj do centra multilaterálnych rokovaní o obchode. Je nevyhnutné zlepšiť koherenciu medzi aktivitami na národnej a medzinárodnej úrovni a medzinárodnými monetárnymi, finančnými a obchodnými systémami, v záujme zvýšenia ich kapacity lepšie reagovať na potreby rozvoja. Lepšia integrácia rozvojových krajín do medzinárodného procesu rozvoja si vyžaduje prijatie vnútorných efektívnych politík na národnej úrovni. K dobrému vládnutiu je potrebná spolupráca všetkých aktérov - vlády, súkromného sektora, občianskej spoločnosti, medzinárodných organizácií. Snahy na národnej úrovni musia byť podporené vhodným medzinárodným prostredím založeným na dohodnutých pravidlách. Významný zdroj globálneho rastu je obsiahnutý na juhu.  To prispieva k vytváraniu novej geografie svetového obchodu. V tomto kontexte má veľký význam komplexnejší GSTP medzi rozvojovými krajinami. UNCTAD by mal pomôcť krajinám participovať v regionálnych a medziregionálnych iniciatívach pri zabezpečení spojenia s multilaterálnym systémom.    

EÚ – UNCTAD XI

	Vzhľadom na to, že pokračovali rokovania o záverečnom dokumente, každý deň sa konali koordinačné zasadania EÚ, kde sa zosúlaďovali pozície pri rokovaniach a vymieňali informácie o paralelne prebiehajúcich podujatiach. 

Stanoviská EÚ počas celého prípravného procesu sa opierali o strategický dokument Union´s Key Objectives and Priorities for UNCTAD XI, ktorý schválili európski ministri zahraničných vecí v Bruseli dňa 23. 2. 2004. EÚ zohrala pozitívnu úlohu pri príprave textu, snažila sa držať strednú cestu medzi dvomi, niekedy až extrémnymi pozíciami USA a G77 (G77 v určitej fáze prípravy posúvala text do inej roviny, ako bol pôvodne predložený. Stále viac zahŕňala agendu WTO a používala formulácie, pripomínajúce rokovania z Dohy. USA navrhovali vypustiť 17 paragrafov z textu a odmietali riešiť otázky obchodu na pôde UNCTAD). 

Všetky otázky, ktoré EÚ považovala za prioritné a nevyhnutné uviesť v záverečnom dokumente UNCTAD XI  boli zapracované. Ide predovšetkým o otázku najmenej rozvinutých krajín, reforma OSN, prepojenie obchodu v národných stratégiách pre rozvoj, dobré vládnutie, vzťahy a spolupráca medzi rozvojovými krajinami (South/South trade). Napriek tomu, že do posledného dňa rokovaní ostali nedoriešené 3 otázky - politický priestor, dobré vládnutie a  inovačné finančné mechanizmy, napokon sa našiel konsenzus.

Bilaterálne rokovania vedúcej delegácie SR

Vedúca slovenskej delegácie štátna tajomníčka MH SR Eva Šimková sa stretla v rámci bilaterálnych rozhovorov:
•	14.6.2004 s veľvyslancom Claudiom Morenom, hlavným koordinátorom pre kandidatúru mesta Terst na zorganizovanie EXPO 2008 z MZV Talianska. Talianski predstavitelia prejavili záujem o návštevu SR, ktorej hlavným cieľom má byť prezentácia kandidatúry Terstu s osobitným zreteľom na rozvoj ekonomiky, cestovného ruchu a vzdelávania, čím chce talianska strana získať podporu svojej kandidatúry na EXPO. Štátna tajomníčka prisľúbila tlmočiť žiadosť Talianska kompetentným orgánom v SR, ktoré jej budú venovať náležitú pozornosť. 
•	15.6.2004 so štátnou tajomníčkou Ministerstva hospodárstva Slovinskej republiky Renatou Vitez a štátnym tajomníkom Ministerstva zahraničných vecí Maďarskej republiky Istvanom Majorom. Predmetom rozhovoru boli  informácie o ekonomických výsledkoch dosiahnutých v poslednom období a problematika nových členov v EÚ.

Záver: 
	
	Začiatok prípravy UNCTAD XI bol poznačený diskusiami o mandáte a úlohe konferencie v nadchádzajúcom období. Najdiskutovanejšími boli otázky politického priestoru a ako dostať do rovnováhy národné stratégie rozvoja s globálnymi ekonomickýmim procesmi. 

	Pozitívnym výsledkom konferencie je samotné prijatie dokumentu, ktorý, ako je uvedené v jeho názve, predstavuje konsenzus dosiahnutý v zdĺhavých rokovaniach počas prípravného procesu. Počas rokovaní museli všetky strany ustúpiť zo svojich striktných pozícií a hľadať prijateľné riešenia. Prijatý dokument stanovuje aktivity organizácie a program práce na nasledujúce štvorročné obdobie s cieľom zohrať svoju úlohu pri podpore a pomoci rozvojovým krajinám pri hľadaní konsenzu v novom kole mnohostranných rokovaní na pôde WTO. UNCTAD XI prispel k posilneniu dôvery v multilaterálny obchodný systém. Okrem konštruktívneho prístupu všetkých členských krajín sa o pozitívny výsledok konferencie zaslúžil aj čínsky veľvyslanec Sha, ktorá predsedal celému prípravnému procesu a Výboru všetkých, ako aj delegácia hosťujúcej krajiny, ktorá pripravila konsenzuálny text politickej deklarácie, bez potreby negociačného procesu.

	Prijatie samotného dokumentu nestačí pre zabezpečenie budúcej efektívnosti Organizácie UNCTAD. Tá do značnej miery bude závisieť jednak od silného manažmentu, t.j. od nástupcu súčasného GT UNCTAD Ricupera a obsadenia aj ďalších vysokých a stredných postov manažmentu, ktoré sa uvoľnia v blízkej budúcnosti.  Nemenej dôležité bude pokračovanie zapojenia EÚ do práce UNCTAD-u po Konferencii v Sao Paulo na úrovni expertov a vedúcich misií. 

	Nedostatkom Konferencie bola preťažená agenda, množstvo paralelne prebiehajúcich podujatí aj mimo konferenčného centra. 

	UNCTAD XI bola prvá veľká konferencia, na ktorej sa zúčastnila delegácia Slovenskej republiky už ako jeden z 25 plnoprávnych členov EÚ, ako najväčšieho obchodného bloku sveta, najväčšieho donora rozvojovej pomoci a prispievateľa k podpore programov, týkajúcich sa multilaterálneho obchodu. 

Rozhodnutia prijaté na konferencii spolu so stále platným Akčným plánom z Bangkoku tvoria pevný základ, na ktorom sa dá budovať a sú nástrojom na plnenie záväzkov prijatých členskými krajinami v rámci organizácie UNCTAD. Medzinárodná diskusia umožnila venovať sa otázkam súvisiacim s obchodom v kontexte udržateľného rozvoja, vzťahom medzi udržateľným rozvojom a globalizáciou, pre ktoré sú obchod a liberalizácia investícií základnými nástrojmi. V centre pozornosti stála situácia najmenej rozvinutých krajín, odstránenie dlhu rozvojových krajín, zvýšenie oficiálnej rozvojovej pomoci tak, aby sa naplnili prijaté záväzky zo strany vyspelých krajín, odstránenie dotácií do poľnohospodárstva a podpora priamych zahraničných investícií.